
EELNÕU
29.09.2026

VABARIIGI VALITSUS
MÄÄRUS


Elutähtsa teenuse osutajate toimepidevuse strateegia 
nõuded ning selle koostamise ja muutmise kord1


Määrus kehtestatakse kriisiolukorra ja riigikaitse seaduse § 89 lõike 3 alusel.

§ 1. Elutähtsa teenuse osutajate toimepidevuse strateegia koostamine ja muutmine
(1) Elutähtsa teenuse osutajate toimepidevuse strateegiat (edaspidi toimepidevuse strateegia) koostavad asutused on vastavalt valdkondadele ja alamvaldkondadele järgmised:
1) energeetika, sealhulgas elekter, kaugküte ja -jahutus, nafta ning gaas – Kliimaministeerium;
2) transport, sealhulgas lennu-, raudtee-, vee- ja maanteetransport – Kliimaministeerium;
3) pangandus ja finantsturutaristu – Eesti Pank, Rahandusministeerium ja Finantsinspektsioon;
4) tervishoid – Sotsiaalministeerium;
5) joogivesi – Kliimaministeerium;
6) reovesi – Kliimaministeerium;
7) digitaristu – Justiits- ja Digiministeerium;
8) toiduainete tootmine, töötlemine ja turustamine – Regionaal- ja Põllumajandusministeerium.

(2) Toimepidevuse strateegia koostamist ja muutmist juhib Riigikantselei, kes annab lõikes 1 nimetatud asutustele selleks vajalikke suuniseid ja teavet.

(3) Toimepidevuse strateegiat ajakohastatakse vähemalt iga nelja aasta järel.

§ 2. Toimepidevuse strateegia nõuded
(1) Toimepidevuse strateegia peab sisaldama vähemalt järgmist:
1) iga valdkonna hetkeolukorra kirjeldus ja peamised kitsaskohad selle toimepidevuse tagamisel;
2) strateegilised eesmärgid ja prioriteedid elutähtsa teenuse osutajate üldise toimepidevuse suurendamiseks, võttes arvesse piiri- ja valdkonnaüleseid sõltuvusi ja ristsõltuvusi;
3) juhtimisraamistik nende strateegiliste eesmärkide ja prioriteetide saavutamiseks, sealhulgas eri ametiasutuste, elutähtsa teenuse osutajate ning teiste strateegia rakendamises osalevate asutuste ja isikute rollide ja vastutusalade kirjeldus;
4) valdkonna tegevuskava, milles esitatakse meetmed elutähtsa teenuse osutajate üldise toimepidevuse suurendamiseks ning mida koostades võetakse arvesse valdkonnapõhise riskianalüüsi tulemusi;
5) elutähtsa teenuse osutajate kindlaksmääramise protsessi kirjeldus;
6) elutähtsa teenuse osutajaid toetava protsessi kirjeldus, sealhulgas meetmed, millega tõhustatakse koostööd avaliku sektori ja erasektori vahel;
7) loetelu strateegia rakendamisse kaasatud peamistest asutustest ja asjaomastest sidusrühmadest, kes ei ole elutähtsa teenuse osutajad;
8) poliitikaraamistik Euroopa Parlamendi ja nõukogu direktiivi (EL) 2022/2557, 14. detsember 2022, mis käsitleb elutähtsa teenuse osutajate toimepidevust ja millega tunnistatakse kehtetuks nõukogu direktiiv 2008/114/EÜ (ELT L 333, 27.12.2022, lk 164–198), kohaste pädevate asutuste ning Euroopa Parlamendi ja nõukogu direktiivi (EL) 2022/2555, 14. detsember 2022, mis käsitleb meetmeid, millega tagada küberturvalisuse ühtlaselt kõrge tase kogu liidus, ja millega muudetakse määrust (EL) nr 910/2014 ja direktiivi (EL) 2018/1972 ning tunnistatakse kehtetuks direktiiv (EL) 2016/1148 (ELT L 333, 27.12.2022, lk 80–152), kohaste pädevate asutuste vaheliseks koordineerimiseks küberturvalisuse riske, küberohte ja -intsidente ning muid kui küberriske, -ohte ja -intsidente käsitleva teabe jagamise ning järelevalveülesannete täitmise eesmärgil;
9) juba võetud meetmete kirjeldus.

(2) Lõike 1 punktis 4 nimetatud valdkonna tegevuskava peab sisaldama iga meetme kohta vähemalt järgmist:
1) kirjeldus;
2) vastutaja;
3) seotud osalised;
4) algtase ja sihttase;
5) kulude katteallikad.

(3) Toimepidevuse strateegiana võib käsitada toimepidevuse strateegiat koostavate asutuste strateegilisi arengudokumente, kui need kajastavad § 1 lõikes 1 nimetatud valdkondi ja alamvaldkondi ning sisaldavad käesoleva paragrahvi lõikes 1 nimetatud teavet.

(4) Lõikes 3 nimetatud juhul ajakohastatakse toimepidevuse strateegiat asjaomaste strateegiliste arengudokumentide kogumi ülevaatamise ning vajaduse korral dokumentide muutmise või asendamise kaudu. Strateegilist arengudokumenti muudetakse või see asendatakse selle dokumendi kohta ettenähtud korras.

1 Euroopa Parlamendi ja nõukogu direktiiv (EL) 2022/2557, mis käsitleb elutähtsa teenuse osutajate toimepidevust ja millega tunnistatakse kehtetuks nõukogu direktiiv 2008/114/EÜ (ELT L 333, 27.12.2022, lk 164–198).

